Source: https://domov.sme.sk/c/7761070/ukrajinsky-boss-sa-na-sud-nedostavil-obvineny-je-v-kauze-piatich-vrazd.html
Timestamp: 2018-01-20 03:20:07+00:00
Document Index: 780749

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Ukrajinský boss sa na súd nedostavil, obvinený je v kauze piatich vrážd - domov.sme.sk
Ukrajinský boss sa na súd nedostavil, obvinený je v kauze piatich vrážd
Krajský súd v Bratislave obžalovaným uložil doživotné tresty odňatia slobody. Najvyšší súd SR však prípad vrátil naspäť prvostupňovému súdu.
20. apr 2015 o 10:20 TASR
Ukrajinský boss Volodymyr Y.(Zdroj: ILUSTRAČNÉ TASR)
BRATISLAVA. Ukrajinský boss Volodymyr Y. sa v pondelok opätovne nedostavil na proces v kauze piatich vrážd, ktorú pojednáva senát Krajského súdu v Bratislave (KS).
Jeho obhajca uviedol, že Volodymyr Y. je v súčasnosti práceneschopný a nedáva súhlas na konanie v neprítomnosti. Na pojednávanie neprišiel mimo toho v pondelok ani jeden z ďalších troch spoluobžalovaných.
Proces sa mal konať po takmer päťmesačnej prestávke, keď senát mal vypočuť prostredníctvom telemostu policajného agenta.
Pojednávanie súd v pondelok odročil na 6. a 7. júla. Volodymyr Y. sa od jesene 2013 nachádza na Ukrajine a aj keby mal cestovný pas, ktorý v minulosti nemal, na Slovensko by prísť nemohol, keďže je administratívne z nášho územia vyhostený.
Bývalý ukrajinský boxer, ktorý strávil na Slovensku takmer 12 rokov vo väzbe, sa na decembrové pojednávanie opäť z Ukrajiny nedostavil, keďže bol od septembra práceneschopný.
Obžalovaní v tejto kauze sú okrem Volodymyra Y. aj Vasyl P., Mykola Sh. a Eduard V. KS v Bratislave už v októbri 2013 zaslal Volodymyrovi Y. písomnú výzvu, či dáva, alebo nedáva súhlas na konanie v jeho neprítomnosti.
V kauze piatich vrážd komplicov gangu už raz KS rozhodol, keď obžalovaným uložil doživotné tresty odňatia slobody, Najvyšší súd SR však prípad vrátil naspäť prvostupňovému súdu.
Niekoľkokrát prepustený
Na základe administratívneho vyhostenia bol 19. septembra 2013 odovzdaný na hraničnom priechode Vyšné Nemecké ukrajinskej strane.
Ukrajinec bol aj v minulosti niekoľkokrát prepustený na slobodu, okamžite ho však zadržali policajti, obvinili z ďalšej trestnej činnosti a na základe toho ho súdy opäť vzali do väzby.
Aj po tom, ako ho 17. septembra minulého roku prepustil súd na slobodu, čakali pred väznicou policajti. Vtedy ho však eskortovali do Útvaru policajného zaistenia pre cudzincov v Medveďove, odkiaľ ho neskôr previezli na slovensko-ukrajinskú hranicu.
Vývoz kradnutých áut
Volodymyra Y. stíhajú na Slovensku vo viacerých kauzách. Na Okresnom súde v Trnave čelí obžalobe z vraždy spolumajiteľa erotického salóna Dallas v Galante.
Na tento súdny proces, ako aj na pojednávanie pred KS v Bratislave sa nedostavuje.
Volodymyr Y. je spolu s ďalšími troma mužmi obvinený v kauze piatich vrážd svojich podriadených.
Vo februári 2009 ich KS v Bratislave odsúdil na doživotie, avšak Najvyšší súd SR verdikt zrušil a nižší súd musí rozhodnúť znovu. Okrem toho ho stíhali aj v prípade ďalších dvoch vrážd, avšak súdy ho spod obžaloby právoplatne oslobodili.
Ukrajinec bol zatiaľ právoplatne odsúdený iba za zorganizovanie vývozu kradnutých áut do zahraničia na štyri roky, ktoré si odsedel.
Podľa polície bol Volodymyr Y. hlavou zločineckej skupiny od konca 90. rokov. Gang údajne pôsobil na Slovensku, v Českej republike, Maďarsku, Rumunsku, na Ukrajine a v Bielorusku a okrem iného sa mal zaoberať lízingovými a poisťovacími podvodmi a krádežami áut.